Manchester Uniteds danske reservekeeper Anders Lindegaard kalder Ryan Giggs for en 'ny Guardiola'.

David Moyes er røget på porten i Manchester United, og i sin blog på Betfair tager klubbens danske reservekeeper Anders Lindegaard afstand fra de mange historier omkring fyringen af skotten, som Lindegaard omtaler som en god mand.

Samtidigt ser Lindegaard fremad og skamroser den midlertidige chef, Ryan Giggs.

- Nogen vil måske stille spørgsmålstegn ved, om det kan fungere at gå fra at være holdkammerat til manager fra den ene dag til den anden. Normalt vil jeg også have mine forbehold, men i Giggs' tilfælde er det en anden sag, skriver Lindegaard i bloggen og fortsætter:

- Ryan Giggs har altid holdt en form for professionel distance til sine holdkammerater. Han har åbnet munden, når det har været relevant, og folk har altid lyttet.

- Det, vi har set den første uges tid, har været mere end overbevisende. Parallellerne til Sir Alex Ferguson er slående, og det er tydeligt, at Ryan Giggs har stået i lære hos historiens mest respektindgydende fodboldmanager.

- Hans sidste tale, inden holdet gik på banen inden Norwich-kampen, var hårrejsende på en måde, jeg kun har oplevet fra Sir Alex Ferguson - skuf ikke publikum!

- Det lyder nok temmeligt naivt og uigennemtænkt, og jeg forstår folk skepsis overfor en konklusion draget på baggrund fire træninger, en kamp og en fridag, men for mig at se har vi at gøre med en ny Guardiola.

Lindegaard understreger, at han tror alle i klubben vil bakke op om ledelsen, uanset hvad beslutningen bliver omkring managerposten.